Көнбайыш яңырыуы матди донъя һәм гуманизм ҡиммәттәренә әйләнеп ҡайта, был тағы ла һынлы сәнғәт парадигмаһының үҙгәреүенә килтерә. Мәғрифәтселек осоронда рәссамдар ҡатмарлы һәм камил сәғәт механизмы кеүек тойолған Ғаләмдең физик һәм рациональ аныҡлығын, шулай уҡ үҙ заманының революцион идеяларын сағылдырырға тырыша. Шулай итеп, Уильям Блейк Ньютондың портретын илаһи геометр образында төшөрә, ә Жак-Луи Давид үҙ таланты менән сәйәси пропаганда өлкәһендә хеҙмәт итә. Романтизм дәүере рәссамдары Гёте шиғырҙары менән илһамланып, тормоштоң эмоциональ яғына һәм кеше индивидуаллеген һүрәтләргә ынтыла. XIX быуат аҙағына академизм, символизм, импрессионизм, фовизм кеүек бер нисә художество стиль барлыҡҡа килә.